Renoveringen af Budolfi Plads har været hård ved den gamle middelalder-domkirke på pladsen. Der er kommet flere dybe revner, som truer bygningen. - Vi kan ikke sidde skaderne overhørigt, fordi det er en bevaringsværdig bygning. Ellers kommer Nationalmuseet efter os, siger menighedsrådsformand Jette Engelbreth Holm. Kirken lukker nu og frem til december på grund af reparationen af skaderne, som kommer til at koste fire millioner kroner. Når der åbnes igen til december, bliver det på nedsat blus, fordi kirken kommer til at stå med det meste af regningen selv. - Vi er nødt til at gå ud og tage lån, og det betyder, at der nogle ting, vi ikke vil kunne i et stykke tid, siger Jette Engelbreth Holm og retter kritik mod kommunen: - Det er absurd, at man har en kirke, som bliver beskadiget så meget ved, at der bliver bygget omkring den, og det så ikke er nogens skyld, siger hun og understreger, at hun overordnet ellers er rigtig glad for ombygningen af pladsen. - Det er en måde at kæde middelalderbyen sammen med noget nyt. Så det er så ærgerligt, at det er der, den ender. Kommune betaler en brøkdel Revnerne er opstået som følge af den store ombygning af pladsen, hvor entreprenørmaskiner fik jorden til at ryste. Oprindeligt var regningen for reparationen af skaderne to millioner. Men den er nu steget til fire millioner: -  Beløbet er blevet større af, at vi måtte udsætte renoveringen på grund af en bispevielse. Renoveringen skulle egentlig have været påbegyndt sidste efterår, forklarer Jette Engelbreth Holm. - Priserne for håndværkere og materialer er høje, så udgifterne er steget markant i den periode. Derudover skal der laves renovering af kirken for yderligere fire millioner, men den regning er ikke relateret til skaderne i forbindelse med ombygningen af Budolfi Plads. Ud af de fire millioner kroner til reparation af skader forårsaget af pladsens ombygning, betaler Folkekirkens forsikringsenhed 1,5 millioner kroner, mens Aalborg Kommune betaler 50.000 kroner. Det er Folkekirkens forsikringsenhed, der sidste år har indgået forlig med kommunen om deres betaling. - Vi er sat i verden for at sørge for, at kirken bliver stående. Jeg mener, det er ansvarsforflygtigelse, at kommunen ikke synes, de har en pligt til at hjælpe os, siger menighedsrådsformanden. Kommer bag på rådmand Jan Nymark Thaysen (V), der er rådmand for by- og landskabsforvaltningen i Aalborg Kommune, er overrasket over kritikken omkring regningen. - Det er jo en sag, der kommer noget bag på os, siger han og forklarer, at kommunen sidste år fik henvendelse fra kirkens forsikringsselskab, der vurderede skaderne til to millioner på daværende tidspunkt, hvor Aalborg Kommune ikke blev pådraget skylden for skaderne, men alligevel valgte at betale 50.000 kroner. -  Det ville være træls for skatteyderne i Aalborg Kommune, hvis vi bare skulle betale for skader uden dokumentation for, at vi hæfter for dem, siger han. Samtidig er Jan Nymark Thaysen overrasket over, at renoveringen beløber sig til fire millioner. - Vi er forundrede over, at noget, vi fik at vide stod til to millioner, nu står til fire millioner. - Selvfølgelig vil vi gerne betale for de skader, vi har pådraget, hvis der er dokumentation for det, understreger han. Vil gerne i dialog Rådmanden vil gerne vende sagen med Budolfi Kirke for at se, om problemet kan løses. - Menighedsrådet har ikke henvendt sig til os. Jette Holm måtte jo gerne lige have kontaktet os. Vi ville gerne have haft en dialog om det, siger Jan Nymark Thaysen. Domkirken er lukket fra på søndag og ind i december. I perioden, hvor kirken er lukket, vil alle kirkens gudstjenester, koncerter og kirkelige handlinger foregå i Klosterkirken.

Opsummering:
Fra på søndag lukker Budolfi Kirke, fordi den skal renoveres for flere millioner - når den åbner til december bliver det med besparelser på de kirkelige aktiviteter på grund af byggeregningen.